

VLADA REPUBLIKE HRVATSKE

Zagreb, 20. prosinca 2024.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike  |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o dodjeli sredstava za pomoć Caritasu Zagrebačke nadbiskupije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

 Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_2024. donijela

**ODLUKU**

**o dodjeli sredstava za pomoć Caritasu Zagrebačke nadbiskupije**

**I.**

 Ovom Odlukom odobravaju se sredstva financijske pomoći u iznosu od 800.000,00 eura, Caritasu Zagrebačke nadbiskupije za kapitalna ulaganja na domu Kuća Bl. Alojzija Stepinca u Brezovici.

**II.**

 Sredstva financijske pomoći Caritasu Zagrebačke nadbiskupije osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu, na Razdjelu 086 Ministarstvo rada, mirovinskoga sustava, obitelji i socijalne politike, aktivnost A877008 Jednokratna pomoć Caritasu, u iznosu od 800.000,00 eura.

**III.**

 Zadužuje se Ministarstvo rada, mirovinskoga sustava, obitelji i socijalne politike da sredstva pomoći iz točke I. ove Odluke doznači izravno na račun Caritasa Zagrebačke nadbiskupije.

**IV.**

 Caritas Zagrebačke nadbiskupije dužan je sredstva iz točke I. ove Odluke utrošiti namjenski i o istom podnijeti izvješće Ministarstvu rada, mirovinskoga sustava, obitelji i socijalne politike.

**V.**

 Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

O B R A Z L O Ž E N J E

Caritas Zagrebačke nadbiskupije obratio se Vladi Republike Hrvatske s molbom za financijsku potporu za kapitalna ulaganja na domu Kuća Bl. Alojzije Stepinac.

Caritas Zagrebačke nadbiskupije (dalje u tekstu: Caritas) ugovorni je pružatelj usluga socijalne skrbi za 207 korisnika, i to djece bez roditeljske skrbi, maloljetnih trudnica i majki, djece i mladih s teškoćama u razvoju i žrtava obiteljskog nasilja. U domu Kuća Bl. Alojzije Stepinac pružaju se usluge smještaja za 75 djece i mladih s teškoćama u razvoju te dnevni boravak za 25 korisnika, međutim sredstva koja ostvaruju od pružanja navedenih usluga nisu n dostatna niti za pokrivanje troškova plaće zaposlenih te sve ostale troškove pokrivaju samostalno.

Budući da je zbog dotrajalosti postojećeg sustava grijanja, za navedeni dom potrebno osigurati zamjenu postojećeg dotrajalog sustava grijanja i hlađenja, odnosno provesti ugradnju sustava grijanja i hlađenja preko radijatora i ventilokonvektora, što obuhvaća iskapanje dva eksploatacijska bunara, ugradnju 2 dizalice topline, izmjenu postojećeg sustava grijanja, postavljanje 130 ventilokonvektora za grijanje i hlađenje, izvedbu solarne energije i ostale radove, koja investicija premašuje 1.000.000 eura te za istu Caritas nema dostatna sredstva obratio se Vladi Republike Hrvatske s navedenim zahtjevom.

Ministarstvo rada, mirovinskoga sustava, obitelji i socijalne politike smatra opravdanim pružiti financijsku potporu Caritasu za navedenu namjenu, budući da se radi o ugovornom pružatelju usluga socijalne skrbi za vrlo osjetljivoj kategoriji korisnika socijalnih usluga te važnost održavanja i dostupnost usluga za tu kategoriju.

Caritas je dužan namjenski trošiti navedena sredstva te o istom podnijeti izvješće Ministarstvu rada, mirovinskoga sustava, obitelji i socijalne politike.

Sredstva za provođenje ove Odluke osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu, na Razdjelu Ministarstva rada, mirovinskoga sustava, obitelji i socijalne politike, aktivnost A877008 Jednokratna pomoć Caritasu, u iznosu od 800.000,00 eura.